**ДО**

**МИНИСТЪРА НА ОТБРАНАТА**

**НА РЕПУБЛИКА БЪЛГАРИЯ**

**Г-Н КРАСИМИР КАРАКАЧАНОВ**

**Д О К Л А Д**

**от СЪВЕТА НА ДИРЕКТОРИТЕ НА „ТEРЕМ-ХОЛДИНГ” ЕАД**

**Относно**: *Отчет за резултатите от производствено-стопанската дейност на „ТЕРЕМ-ХОЛДИНГ“ ЕАД и неговите дъщерни дружества през второ тримесечие и за първото полугодие на 2019 г.*

**УВАЖАЕМИ ГОСПОДИН МИНИСТЪР,**

В изпълнение на разпоредбата на чл. 23 от Правилника за реда за упражняване правата на държавата в търговските дружества с държавно участие в капитала, Ви представяме Отчет за дейността на Съвета на директорите на „ТЕРЕМ-ХОЛДИНГ” ЕАД за първо полугодие на 2019 г. В отчета са обхванати резултатите от изпълнението на бизнес програмите на всички дружества в Групата и тяхното отражение върху текущото финансово и икономическо състояние на предприятията.

Производствено-стопанската дейност на „ТЕРЕМ-ХОЛДИНГ” ЕАД и дъщерните му дружества от началото на 2019 г., беше организирана при следните условия:

1. Извършените услуги по специализиран ремонт, производство и модернизация на въоръжение и военна техника бележат завишение до **46.52 %** (през 2018 са около 44%) от общия обем произведена продукция, което показва изместване на тясната специализация на предприятията и търсене на възможности за компенсиране натовареността на производствените мощности и персонала с производството на гражданска продукция;

2. Изпълняваните договори с външни клиенти, в някои от дружествата, не бяха в достатъчен обем, което да обезпечи нива на ангажираност и натовареност на мощностите, над обичайните за съответното предприятие;

3. Продължаване на политиката за строга финансова дисциплина.

**І. Изпълнение на основните направления за Бизнес програмата на група „ТЕРЕМ” през разглеждания период**

Бизнес-програмата (2017-2019 г.) на „ТЕРЕМ-ХОЛДИНГ” ЕАД очертава рамката на бъдещата дейност, съобразена с плановете за оползотворяване на производствените възможности на предприятията от Групата. Подробна информация за изпълнението й, в частта на достиженията през първо полугодие на 2019 г., е представена в **Приложение № 1** към настоящия доклад.

Отчетените резултати и тенденции за първо полугодие на 2019 г. се дължат на:

* Своевременно предприети действия и усилия за изпълнение на поръчки/договори с продължителност около 3-4 месеца, а за някои от предприятията около 6-8 месеца;
* Политика за намаляване, в отделни предприятия, на разходите за външни услуги и на режийните разходи;
* Продължаване на политиката по събиране на стари вземания.

**II. Изпълнение на оперативния план**

**1. Производствена дейност**

През първо полугодие на 2019 г. в група „ТЕРЕМ“ е произведена продукция за 11 642 хил. лв., в т.ч.:

|  |  |
| --- | --- |
| - специална продукция | 5 416 |
| - гражданска продукция | 6 226 |

Дейността на ръководството на Групата, съвместно с дъщерните дружества, беше насочена към изпълнение на бизнес-разчетите за 2019 г. В резултат на съвместните усилия през отчетния период бе постигнато **74.94 %** изпълнение на бизнес-разчети за 2019 г. (по Бизнес-програма 2017-2019), въпреки че от гледна точка на реализацията, част от тази продукция все още не е предадена на крайните клиенти. В сравнено със същия период на предходната 2018 г., обемът е намалял с почти 15% (отчетената продукция за I-во полугодие на 2018 г. е 13 673 хил. лв.). Обобщена информация за степента на изпълнение на производствената програма на група „ТЕРЕМ”за първо полугодие на 2019 г. по видове направления/продукция е представена в **Приложение № 2** към настоящия доклад.

Най-общо, структурата на изпълнението, по отделни предприятия, е както следва:



Дружествата отчитат произведените обеми на база на заложените разчети в техните одобрени (индивидуални) актуализирани бизнес-програми за 2019 г., като осредненото им изпълнение достига **75,46%** , а подробно анализа на дейността им показва следното:

**„ТЕРЕМ - Летец” ЕООД, гр. София**



Производствената програма на „ТЕРЕМ – Летец“ ЕООД за първо полугодие на 2019 г. е изпълнена на **91.65%** и представлява **45%** от общо планирания обем за цялата 2019 година. Отчита се увеличение с близо **2%** в обема на текущо произведената продукция, спрямо същия (съпоставим) период на предходната 2018 година.

Структурата на произведената продукция през първо полугодие на 2019 г. в хил. лв. е:

|  |  |
| --- | --- |
| - специална продукция | 1 319 |
| - гражданска продукция | 1 018 |

От началото на 2019 г., бяха изпълнени много поръчки за ремонт на възли, агрегати, блокове и компоненти на авиационна техника, които макар и за не висока единична стойност, са значителни по обем и подсигуряват заетост и регулярен приход. Такива поръчки ще продължат да се изпълняват и през следващите отчетни периоди.

В Дружеството се извършва и техническо обслужване, съхранение и охрана на авиационна техника, собственост на външни фирми-възложители.

Продукцията с гражданско предназначение обхваща извършени галванични услуги, ремонт на авиационни агрегати и изработка на резервни части за вертолети. Този тип дейности са застъпени в плана и през следващите отчетни периоди.

През второ тримесечие на 2019 г. завърши КВР на Ми 17, рег.зак 419, собственост на МО-ВВС на Р. България

През следващия отчетен период ще продължи изпълнението на започнати дейности по:

- комплекс от дейности по вертолет Ми-24П, собственост на ВВС на Р Конго;

- КВР за Ми 17, рег.зак 418, собственост на МО - ВВС на Р. България.

Предстои ремонт на постъпили в завода агрегати от трансмисията.

Усвояват се средства по ОМП за ремонт и поддръжка на производствени мощности - сградния фонд.

Очаква се през следващия 6-месечен период да постъпят вертолети, собственост на ВВС, за капитално-възстановителен ремонт като разчетите са за 2-3 вертолета до края на календарната година. В краткосрочен план са подадени заявки за ремонт на два комплекта агрегати за вертолети Ми-8 граждански вариант и агрегати от комплектацията на вертолет Ми-24.

**„ТЕРЕМ-Овеч” ЕООД, гр. Провадия**



Планираният обем произведена продукция за първо полугодие на 2019 г. е изпълнен на почти **93%.** Производството за периода бележи **ръст от 44%,** спрямо същия период на предходната 2018 година и представлява **44%** от планирания обем за цялата 2019 г. Причината за неизпълнение на бизнес-разчетите е недостатъчния обем поръчки.

Структурата на произведената продукция през първото полугодие на 2019 г. в хил. лв. е:

|  |  |
| --- | --- |
| - специална продукция | 318 |
| - гражданска продукция | 100 |

Сключеният през 2018 г. договор за техническо обслужване и допълнителни дейности на нови 20 бр. бронирани машини 2С1 Гвоздика, се изпълнява и през отчитания текущ период на 2019 г. До момента са сдадени осем броя. Изработват се и елементи за 2С1. Като гражданска продукция са изработени мебели и резервоари.

Усвоява се субсидия по ОМП за ремонт на сгради и съоръжения и за изработване на пробни серии.

Подписан е договор с чешките заводи „Татра“ с перспектива за изграждане на център за ремонт на военни камиони на марката „Татра“ – с това ще се създадат условия за разширяване на производствения капацитет и евентуално на възможности за увеличаване на приходите на предприятието, при наличие на поръчки от възложители. Предстои доставката на оборудването, а през четвърто тримесечие ще бъде проведено обучение от специалисти от заводите „Татра“ за работа с уредите и ремонтните дейности.

За да се осигури натоварването на мощностите и назначения персонал в „ТЕРЕМ – Овеч“ ЕООД се работи и в следните насоки:

- водят се разговори с МО за ремонт и модернизация на 93 бр. БМП1;

* водене на преговори за брониране на Ситроен джъмпер;
* проучване на пазари за производство на резервоари за БТР 60;
* изработване на походно и логистично оборудване за БА;
* изработване на подвижни ремонтни средства на база 20 ф контейнер система мултилифт;
* възстановяване на демилитаризирана военна техника и нейната реализация.

**„ТЕРЕМ** - **Хан Крум” ЕООД, гр. Търговище**



Произведено е **75,4%** от планираното за първо полугодие на 2019 г и едва **35%** от общия планиран обем за 2019 г. Същевременно се отчита съществено **увеличение** от **84,5 %** спрямо същия (съпоставим) период на 2018 година.

Структурата на произведената продукция за първо полугодие на 2019 г г. в хил. лв. е:

|  |  |
| --- | --- |
| - специална продукция | 1 989 |
| - гражданска продукция | 232 |

През първото тримесечие на т.г. беше завършена и последната машина Т-55 АМ1 от договора за ремонт на общо 37 броя.

През отчетния период, както и в течение на цялата 2019 г. дейността ще бъде съсредоточена основно върху договора за ремонт трета степен на 10 броя танкове Т-72, собственост на МО. През второ тримесечие на 2019 г. са завършени ремонтните работи по 3 броя от тях и предстои тяхното сдаване. Извършват се монтажни и ремонтно-възстановителни операции по четвърта и пета машина и е планирано те да бъдат завършени през м. август 2019г.

Паралелно с това продължават и следните дейности:

- изработване, с цел продажба, на резервни части за танк Т-72, Т-62, Акация, Гвоздика и Минохвъргачка;

- изработка на индивидуален ЗИП по анекс към договора за ремонт на 10-те броя танка Т-72;

- изработване на инструментална екипировка за металорежещи машини с цифрово-програмно управление;

- за производство на буксирни въжета за танк Т-55 АМ1 и БТР - 60 ПБ.

Субсидията по ОМП се усвоява за изработване на пробни серии.

Предстои изработката на 500 бр. изковки за Далековод-Хърватия, оферирани са и допълнителни детайли. Предстоят изпитания на обслужването на агрегати и двигатели за Т-55 и замяна на съществуващите с В-55У опитен образец. При положителен резултат от изпитанията, ще се обсъжда с клиент договор за 37 броя машини. Водят се разговори за обучение и усвояване на монтажа на пасивната защита на танк Т-55 АМ 1 с включени и изработка на елементите в условията на завода.

**„ТЕРЕМ** - **КРЗ Флотски Арсенал Варна” ЕООД, гр. Варна**



През първо полугодие на 2019 г се отчита **77,6%** изпълнение на бизнес програмата, в частта на произведената продукция, което представлява **43%** от планирания годишен обем. Производството бележи **спад над 19%** спрямо същия период на предходната година.

Структурата на произведената продукция за първо полугодие на 2019 г. в хил. лв. е:

|  |  |
| --- | --- |
| - специална продукция | 935 |
| - гражданска продукция | 4 437 | |

Производствената дейност през отчетния период беше изцяло съсредоточена в докови, класови ремонти и възстановителни дейности на моторни кораби и танкери, фрегата, корвета, миночистач и гранични полицейски катери.

От началото на 2019 г. в завода са завършени 39 бр. кораби. Най-съществен е дела на гражданската продукция за чуждестранни клиенти, която съставлява 77% от обема продукция за отчетния период.

Завършени са дейностите по фрегата „Смели“ с бордови №11 – доков ремонт, ремонт на турбокомпресор на главен двигател и подмяна на ехолот.

Ще продължат да постъпват поетапно за ремонт катери на ГД „Гранична полиция“ към МВР, съгласно сключения рамков договор.

По договори с АО Роснефтефлот е завършен ремонт на буксир „Капитан Попов“ и продължава ремонта на моторен кораб „Туапсе“. Изпратена е документация за участие в търг за доков ремонт на трети кораб, очаква се резултат от търга.

По договори с Charlie Shipping Co са извършени ремонтни работи за общо 1 млн. лв. по два моторни кораба. Предстоят нови ремонти на този корабособственик в третото тримесечие на 2019 г.

Извършен е ремонт на м/к „Селтик Навигатор“, посредством партньори от „Варна Меритайм“ ООД. От тях се очакват кораби и през следващото тримесечие на 2019 г.

Успешно е извършен авариен 24-часов ремонт на м/к „Рут“ на турски корабособственик - Aleria Denizcilik Veticaret Anonim.

Основен дял в производственото оборудване в дружеството заемат доковите съоръжения. Заетостта им за първо полугодие на 2019 г. е 48 %. През първо полугодие на 2019 г. са докувани 34 бр. обекти, а за същия период на предходната 2018 г. са докувани 30 плавателни съда.

За следващи отчетни периоди се предвижда:

* очаква се решение на ВМС на Р.България за ремонт на минен ловец Цибър;
* форсиране на ремонтните работи по договорираните обекти, завършване на отремонтираните етапи и тяхното фактуриране;
* привличане на нови клиенти за ремонт на граждански кораби с цел оптимално натоварване на мощностите и персонала на дружеството;
* предстои участие в 9-тия Международен Военно-морски салон в Санкт Петербург като предварително са уговорени срещи с представители на Северозападното параходство и други корабособственици с намерение за разширяване присъствието на „ТЕРЕМ – КРЗ Флотски арсенал Варна“ ЕООД на руския пазар на кораборемонтни услуги.

Полагат се усилия за подсигуряване на договори, като се комуникира с утвърдени чуждестранни клиенти за създаване на условия за натоварване на производствените мощности и персонала. В същото време, необходимостта от извършването на значителните разходи за поддръжка и ремонти на доковите съоръжения, независимо от тяхната натовареност ще доведе до забавяне на нормалния производствен ритъм на предприятието.

**„ТЕРЕМ**-**Ивайло” ЕООД, гр. Велико Търново**



Планът за първо полугодие на 2019 г за произведения обем продукция е изпълнен на **55%**. Произведеното за отчетния период е едва **27%** от планирания годишен обем и бележи **спад от 57%** спрямо същия (съпоставим) период на предходната 2018 година.

Структурата на произведената продукция през първо полугодие на 2019 г. в хил. лв. е:

|  |  |
| --- | --- |
| - специална продукция | 739 |
| - гражданска продукция | 302 |

През първо полугодие на 2019 г. са завършени, започнатите от края на 2018 г., ремонтни и производствени работи по :

- дефектация и техническо обслужване на 200 броя 14,5 мм картечница по двата анекса към основния договор;

- дефектация на общо 5 000 бр. 7,62 мм авт.М70В1;

- изработка на 50 бр. устройства за стрелба с КПВ/КПВТ от земя;

* препродажбена подготовка на 19 броя БТР-70.

През следващото тримесечие ще продължат започнатите дейностите по:

* дефектация и техническо обслужване на нови 100 броя 14,5 мм картечници КПВТ по анекс към договора – завършени са 80 броя КПВ;
* дефектация и ремонт на 50 комплекта ПОУ за 122 мм гаубица 2А31 – извършена е дефектация на 25 комплекта;
* ремонт на 20 бр. танков далекомер ТПД-К1 за танк Т-72;
* дефектация на 37 комплекта оптични прибори за танк Т-55 АМ1;
* ремонт на 10 комплекта оптични прибори, стрелково оръжие и противооткатни устройства за танк Т-72 като подизпълнител на „ТЕРЕМ-Хан Крум“ ЕООД;
* довършителни дейности на втори етап по модернизиране на изделие БМ.21НА със система СУО-9К51НА и дейности по изработване на изделие БТС2-2 бронирана спасително-евакуационна машина– втори етап.

Субсидията по ОМП се усвоява за изработване на пробни серии.

Произведена е и гражданска продукция от производствената номенклатура на дружеството – газови уреди, пожарогасители и галванични покрития.

Очаква се сключване на нови договори за:

* ремонтно-възстановителни дейности за БМ-21 и БТР-70;
* изработване на машинки за лентоване на патрони за стрелково оръжие и електроспусък за КПВТ;
* дефектация на оптични прибори за танк Т-55АМ1 и изработване на опитен образец лафетна установка за ДШК-М1 за БТР-60 КЩМ;
* изработване на 260 броя устройство за стрелба с КПВ/КПВТ от земя.

**„ТЕРЕМ-Цар Самуил” ЕООД,** **гр.** **Костенец**



Постигнатите резултати от „ТЕРЕМ - Цар Самуил” ЕООД, като цяло за първо полугодие на 2019 г. показват **намаление с над 69%** от произведеното през текущия период спрямо съпоставимия период на 2018 г. С произведената продукция през отчитания период, дружеството е изпълнило едва **18%** от планирания обем за цялата 2019 г. Такова намаление се отчита и при изпълнението на планираните обеми за първо полугодие на 2019 г. – **38,3 %** изпълнение.

Структурата на произведената продукция за първо полугодие на 2019 г. в хил. лв. е:

|  |  |
| --- | --- |
| - специална продукция | 116 |
| - гражданска продукция | 137 |

През отчетния период са завършени следните поръчки/изделия:

* производство на междинни детонатори /лети бустери/ за граждански цели;
* преопаковане в сандъци и ремонт на изстрели ПГ-7;
* сборка на изстрел ОГ-7ВСП;
* преопаковане и ремонт на 12,7 патрони Б-32 и БЗТ.

В следващото тримесечие ще продължи работата по:

* производство на ново количество междинни детонатори /лети бустери/ за граждански цели – по Анекс към договора;
* разснарядяване /развиване на взривател/ на 82 мм осколъчна мина – 2 007 бр.;
* сборка на неуправляеми авиационни ракети С-8 КОМБЕ – 5000 бр. при подаване на комплектовъчни елементи от клиента.

Средства по ОМП се усвояват за поддръжка на производствени мощности - сградния фонд.

Пазарните перспективи са след осигуряване на необходимите елементи от възложителя да се постигне производствена ритмичност за сглобяване на останалите неуправляеми авиационни ракети С-8 КОМБЕ. Извършват се пробни изпитания съвместно с БАН за производство и ремонт на различни боеприпаси, както и снаредяване по метода на леене и сборка на изд. АХГ-7ВСП. Водят се преговори за производство на взривни вещества и бустери, сборка на изстрел ОГ – 7 ВСП, както и за започване на серийно производство на термобарични минохвъргачки, артилерийски изстрели и усвояване производството на сборка на изстрели за БМ 21.

Усилията са насочени към търсене на допълнителни възможности за подписване на нови договори за производство на специална и гражданска продукция, с цел стабилизиране на производствено – стопанската дейност и осигуряване изпълнението на годишната производствена програма.

**2. Здравословни и безопасни условия на труд**

През отчетния период са осигурени средства за здравословни и безопасни условия на труд в дружествата от група „ТЕРЕМ”, включително за обучение, осигуряване на предпазни средства, защитни облекла, безплатна предпазна храна, провеждане на профилактични медицински прегледи, подобряване условията на труд и специализирана литература.

През периода не са допуснати трудови злополуки, водещи до трайна загуба на трудоспособност.

В дъщерните дружества са извършвани проверки от съответните Дирекции „Областна инспекция по труда” за спазване на законовите изисквания за осигуряване на ЗБУТ. Предписанията за отстраняване на констатираните пропуски се изпълняват.

**3. Екология**

Изградените пречиствателни съоръжения във всички дъщерни дружества функционират нормално и не се допуска замърсяване на околната среда при осъществяване на производствения процес.

**4. Търговска дейност**

Търговската дейност на „ТЕРЕМ-ХОЛДИНГ” ЕАД през първо полугодие на 2019 г. се организира в помощ на дъщерните дружества в следните направления:

- маркетингова и рекламна дейност за произвежданата специална и гражданска продукция;

- реализация на произведената специална и гражданска продукция;

- доставка на необходимите суровини, материали, комплекти възли и агрегати и резервни части за производствената дейност.

През първо полугодие на 2019 г. в група „ТЕРЕМ” са реализирани общо (агрегирано) нетни приходи от продажби на продукция, стоки и услуги в размер на **13 122** **хил. лв.** (в т.ч. и индивидуалния принос на „ТЕРЕМ – ХОЛДИНГ” ЕАД).По този показател Групата бележи намаление от **20,6%** спрямо същия период на предходната година.

Търсят се допълнителни възможности за сключване на договори с фирми за ремонти на въоръжение и военна техника /предпродажна подготовка и производство на резервни части/, с които да се повиши степента на натовареност на производствените мощности и персонала в дъщерните дружества.

**5. Управление на персонала**

***Численост на персонала***

Група „ТЕРЕМ” отчита **намаление с 20 човека** в числеността на общия списъчен брой на персонала към 30.06.2019 г., в сравнение с началото на 2019 година. В сравнение със съпоставимия период, т.е. за 12 месеца, списъчният състав е **намален със 140 души**, което е намаление от **11%.**

- списъчен брой на персонала на 01.01.2019 г. – **1 138 човека;**

- списъчен брой на персонала на 30.06.2019 г. **- 1 118 човека**.

Средно-списъчният брой на персонала към 30.06.2019 г. за група „ТЕРЕМ“, без жените в отпуск по майчинство е **1 124** **човека**, което е **намаление със 108 души** в сравнение с края на 2018 г. В сравнение със съпоставимия период, т.е. за 12 месеца, средно-списъчният състав е **намален със 166 души,** което е намаление от **13%.**

***Осреднен доход на персонала***

За първо полугодие на 2019 г, група „ТЕРЕМ” отчита среден доход (трудово възнаграждение, клас, доплащания и други социални плащания) на едно лице от персонала в размер на **1 196 лева**. В сравнение със същият период на 2018 година, средният доход на персонала в група „ТЕРЕМ” е нараснал с **136 лева** или с **12,8%**. Този ръст е повлиян от увеличената натовареност, респ. завишено възнаграждение на някои работници, от материално стимулиране за постигнати резултати при изпълнение на производствени задачи, както и от увеличението **с 9,8 %** на минималната работна заплата за страната от 01.01.2019 г. (при някои от работниците, чийто основни възнаграждения таргетират към този показател).

Независимо от отчетената положителна тенденция, средният доход за първо полугодие на 2019 г. в група „ТЕРЕМ“ все още не достига средната работна заплата за страната (1 208 лв.), отчетената от НСИ за I-во тримесечие на 2019 г.

За първо полугодие на 2019 г., най-висок среден месечен доход в дъщерните дружества отчита „ТЕРЕМ-Летец” ЕООД **– 1 329 лв.**, следвани от „ТЕРЕМ-КРЗ Флотски арсенал Варна” ЕООД – **1 258 лв.**, „ТЕРЕМ-Цар Самуил“ ЕООД – **960 л**в.,„ТЕРЕМ–Хан Крум“ ЕООД – **954 лв.** и„ТЕРЕМ–Ивайло” ЕООД **– 939 лв.** Най-нисък среден месечен доход на персонала отчитат „ТЕРЕМ - Овеч” ЕООД – **871 лв**., независимо от увеличението му с близо 17% спрямо средния месечен доход за 2018 г. В „ТЕРЕМ – КРЗ Флотски арсенал Варна“ ЕООД средният месечен доход също е нараснал с 16% спрямо средния месечен доход за 2018 г., при „ТЕРЕМ-Хан Крум” ЕООД това увеличение е 10,3%.

***Социално сътрудничество***

През разглеждания период, Съветът за социално сътрудничество на група „ТЕРЕМ” и Комисиите за социално сътрудничество в дъщерните дружества организираха дейността си в съответствие със своите пълномощия.

Във всички има подписани Колективни трудови договори /КТД/, валидни към 30.06.2019 г.

**6. Финансово-икономическо състояние на група „ТЕРЕМ” към 30.06.2019 г.**



**Задължения и вземания**

- **задължения** (на групата към трети лица) – **8 296** **хил. лв.**

- **вземания** (на групата към трети лица) – **10 545** **хил. лв.**

**Разходи на 100лв. оперативни и общо приходи (с натрупване) за първо полугодие на 2019 г.**

.

През първо полугодие на 2019 г., като цяло дружествата не бяха осигурени във висока степен с договори и поръчки и това затрудни (в някои от предприятията) осигуряването на тяхната издръжка и покриването на условно-постоянните им разходи.

Към 30.06.2019 г. в дружествата няма неразплатени задължения към персонала.

**7. Инвестиции**

Общият обем на извършените инвестиционни разходи през първото полугодие на 2019 г. са 215 хил. лв. – основно те са в „ТЕРЕМ – Летец“ ЕООД (115 хил. лв.) и в „ТЕРЕМ – КРЗ Флотски арсенал Варна“ ЕООД (95 хил. лв.).

**ИЗВОДИ:**

1. Група „ТЕРЕМ” отчита намаление от **15%** на произведената продукция през първо полугодие на 2019 г., в сравнение със съпоставимия период от предходната 2018 г. Като се отчитат средносрочните перспективи може да се очаква висока степен на изпълнение на показателите по бизнес-разчетите за 2019 г., заложени в Бизнес-програмата (2017-2019 г.);

2. Отчита се (като цяло) по-висока степен на натовареност на дъщерните дружества, което се очаква да продължи и през текущата календарна година в резултат на провежданите преговори и търговски активности, извършвани към настоящия момент;

3. Ръководството на „ТЕРЕМ - ХОЛДИНГ” ЕАД провежда политика на строга финансова дисциплина и ограничаване дела на външните подизпълнители/услуги, което съчетано с политика по справедлива оценка и заплащане към персонала, се надяваме да доведе до устойчиви резултати за група „ТЕРЕМ“.

Докладът е приет от Съвета на директорите на „ТЕРЕМ-ХОЛДИНГ” ЕАД с Решение по т. \_\_ от Протокол № \_\_\_ / \_\_ .07.2019 г.

**ПРИЛОЖЕНИЯ:**

Приложение № 1. Резултати от изпълнението на БП на група „ТЕРЕМ” за I-вото полугодие на 2019 г.;

Приложение № 2. Изпълнение на производствената програма на група „ТЕРЕМ” за I-вото полугодие на 2019 г;

Приложение № 3. Численост на персонала и среден месечен доход в група „ТЕРЕМ” за I-вото полугодие на 2019 г.;

Приложение № 4. Справка за основните финансови показатели на търговските дружества от група „ТЕРЕМ”;

Приложение № 5. Отчет за финансовото състояние на „ТЕРЕМ-ХОЛДИНГ” ЕАД към 30.06.2019 г.;

Приложение № 6. Отчет за печалбата или загубата и другия всеобхватен доход на „ТЕРЕМ-ХОЛДИНГ” ЕАД за периода 01.01.2019 – 30.06.2019 г.;

Приложение № 7. Отчет за паричните потоци на „ТЕРЕМ-ХОЛДИНГ” ЕАД за периода 01.01.2019 – 30.06.2019 г.;

Приложение № 8. Отчет за промените в собствения капитал на „ТЕРЕМ-ХОЛДИНГ” ЕАД към 30.06.2019 г.

\_\_\_\_\_\_\_\_\_\_\_\_\_\_\_\_\_\_\_\_\_**\_\_\_\_ Иван Досков**

***Изпълнителен директор***

***на „ТEРЕМ-ХОЛДИНГ“ ЕАД***